SKRIFTLIG FORESPØRGSEL E-2183/00

af Caroline Lucas (Verts/ALE) til Kommissionen

(3. juli 2000)

Om: Tvangsfodring med henblik på foie gras-produktion

I rapporten Welfare Aspects of the Production of Foie Gras in Ducks and Geese, som det videnskabelige udvalg om dyrs sundhed og velfærd vedtog den 16. december 1998, sattes der fokus på de store lidelser, man påtvinger ænder og gæs, der holdes med henblik på foie gras-produktion, og det konkluderedes, at tvangsfodring som i øjeblikket praktiseret er skadelig for fuglenes velfærd.

Tvangsfodrede fugle har en 10-12 gange højere dødelighed end fugle, der opdrættes normalt, og indføring af fodringstragten kan medføre kontusioner og endog perforering af spiserøret. Tvangsfodring får også fuglenes lever til at svulme op til 6-10 gange normal størrelse.

Hvilke planer har Kommissionen om at forelægge et forslag til et direktiv, der forbyder tvangsfodring af fugle med henblik på foie gras-produktion, eller om at følge henstillingerne fra det videnskabelige udvalg om dyrs sundhed og velfærd med hensyn til velfærdsaspekter i forbindelse med fois gras- produktion i ænder og gæs?

Samlet svar afgivet på Kommissionens vegne af David Byrne på skriftlige forespørgsler E-2183/00 og E-2618/00

(11. september 2000)

Inden for rammerne af den europæiske konvention til beskyttelse af dyr, der holdes til landbrugsformål, blev der i juni 1999 vedtaget to henstillinger vedrørende beskyttelse af ænder og gæs, som holdes med henblik på foie gras-produktion. Kommissionen og medlemsstaterne deltog aktivt i udarbejdelsen og vedtagelsen af disse henstillinger.

Den rapport, som det ærede medlem nævner, blev anvendt som reference ved udarbejdelsen af ovennævnte henstillinger.

I henstillingerne anerkendes nødvendigheden af at holde fuglene i sociale grupper, og de for tiden anvendte små enkeltbure forbydes. Forbudet træder i kraft den 31. december 2004 for nye bure og erstatningsbure og for alle bure senest den 31. december 2010.

I henstillingerne efterlyses også yderligere forskning i udvikling af alternative teknikker, som muliggør foie gras-produktion uden tvangsfodring. Der er indgået aftale om, at indtil der foreligger videnskabelig dokumentation for alternative metoder og for disses velfærdsaspekter, må foie gras-produktion kun finde sted, hvor den allerede er praksis, og selv i de tilfælde kun, hvis den overholder standarderne i de nationale love.

Rådets direktiv 98/58/EF af 20. juli 1998(1) indeholder grundprincipperne for beskyttelse af alle dyrearter, der holdes til landbrugsformål i Fællesskabet. Direktivet udgør et juridisk redskab for udarbejdelse af fremtidige forslag på dyrevelfærdsområdet og sikrer, at Europarådets konvention på dette område anvendes ensartet i Fællesskabet.

Direktivet behandler for øjeblikket de velfærdskrav, som skal beskytte dyr inden for de forskellige produktionstyper, herunder foie gras-produktion. Det forpligter også ejeren eller fjerkræholderen til at sikre, at mindstekravene til dyrevelfærd overholdes.

I overensstemmelse med artikel 5 i direktiv 98/58/EF vil Kommissionen forelægge yderligere forslag for Rådet, med henblik på en ensartet anvendelse af ovennævnte henstillinger.

(1) EFT L 221 af 8.8.1998.